માનવમિત્ર, અમદાવાદ : વિશ્વની સૌથી ઊંચી પ્રતિમા સ્ટેચ્યૂ ઓફ યુનિટીના અનાવરણની ઘડીઓ નજીક આવી રહી છે. તેમતેમ આદિવાસીઓમાં તેનો વિરોધ ઉત્તરોત્તર વધી રહ્યો છે. લોખંડી પુરૂષ સરદાર પટેલને આગળ ધરીને આદિવાસી વિસ્તારને લૂંટવા તેમને આગળ ધર્યા છે અને આદિવાસીઓની જમીન ભાજપ સરકારના મંત્રીઓ અને મળતીયાઓએ પચાવી લીધી હોવાનો ઉલ્લેખ કરીને સરદાર પટેલના વંશજોને આદિવાસી સમાજ વતી ડો. પ્રફૂલ વસાવાએ અપીલ કરતો એક પત્ર લખતાં ભારે ખળભળાટ મચી ગયો છે. કારણ કે, પત્રમાં વડાપ્રધાન નરેન્દ્ર મોદીને આદિવાસીઓની હાય લાગશે અને ૨૦૧૯માં વડાપ્રધાન નહીં બને તેવી હૈયાવરાળ કાઢી ઉગ્ર આક્રોશ ઠાલવવામાં આવ્યો છે.